DIAMBU DIA KAPA | KIEBHI KI U TENA KU SANGULUKA NI KIKALAKALU KIÊ
Ku Kalakala Kiavulu—O Kuila Kima Kiokulu?
Alex ua bhuila mukonda ua mu tuta ji kaxa ja ditenda mua mu kalakala ni ku ji ta moxi ia dikalu. Muéne ua mu di bhuidisa: ‘Mukonda diahi nga mu kalakala hanji mu ditenda didi? Kizuua kiahi ki nga-nda kala ngi mvuama? Nga-nda beta ku zediua se ngi kala m’onzo sé ku kalakala!’
Kála kia mu bhita ni Alex mu kifika kiki, athu avulu ka uabhela ku kalakala kiavulu. Saí diiala mukua ku iudika makalu, dijina diê Alá, uambe: “Athu avulu a banza kuila ka tokala ku kalakala ‘kiavulu.’ O athu enhá amba kiki: ‘Eme nga mu kalakala hanji bhabha, mukonda ki kua moneka luua salu iengi ia beta-o-kota.’”
Mukonda diahi athu avulu amba kuila ka tokala ku kalakala kiavulu? Nange a a funhisa kuala o minangu ia mitelembe iamba kuila o muenhu ua “kidi” ki u bhingi ku kalakala kiavulu. Matesu mukua ku iudika o ima ia zanganha, uambe: “O athu a banza kuila o ku kalakala kiavulu, ku a fudisa kuia ku pholo.” Shane, mulangidi, kiene ué kiambe, uixi: “Lelu, o ku kalakala kizuua kia muvimba phala ku nganhala o kitadi kia kizuua kiokio, athu ka mu ki bhanga dingi.”
Maji avulu a zediua, a uabhela kiavulu o ku kalakala. Daniiele uala ni 25 a mivu, mutungi ua jinzo, uambe: “Mudiami, o ku kalakala kiavulu ku zediuisa kiavulu o muthu benge-benge se o muthu ua mu kalakala ni ibanzelu iambote ku muxima.” Kiene ué kiambe André uala ni 23 kia mivu, muéne uixi: “Mudiami, o ku sanguluka kua kidi kuijila mu ku kalakala kiavulu. O ku kalakala ni umonha, ki ku tena ku sangulukisa kiambote o muthu—mu veji dia kiki, ki luualesa ngó o muthu!”
Ihi ia kuatekesa Daniele ni André ku kala ni ibanzelu iambote ia lungu ni ku kalakala? Mukonda ene a kaiela o milongi ia Bibidia. O Bibidia ki i suínisa o athu ku kala imonha, kana, maji i suínisa o athu ku kalakala ni nguzu ni ku kolokota. Maji o Bibidia ki i suínisa ngó o ku kalakala, iene i tu londekesa ué kiebhi ki tu tena o ku sanguluka mu ku kalakala.
Milongi iebhi ia Bibidia i tena ku ku kuatekesa ku sanguluka mu ku kalakala kuê? Tala o milongi íii mu mbandu ia kaiela-ku.
kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn